Endisest hokimängijast 32-aastane Eesti kodanik vahistati teisipäeva õhtul Venemaal, Leningradi oblastis. Interpol süüdistab rahvusvaheliselt tagaotsitavaks kuulutatud meest Eesti pinnal toimunud narkokaubanduses.
Vahistamine toimus Peterburist 21 km kaugusel asuva Vsevološki linna lähedal. Operatsiooni teostasid kohaliku korrakaitseüksuse ja Interpoli töötajad, vahendas Vene Delfi portaali 47news.ru.
Vahistatu tausta kohta on esialgu teada, et ta mängis aastatel 2003-2006 Narva PSK võistkonnas Eesti jäähoki meistrivõistlustel ja omal ajal peeti teda andekaks hokinooreks.
Õige pea antakse vahistatud mees üle Eesti võimudele.